Danske Regioner og Dansk Sygeplejeråd er ikke helt tilfredse med den aftale PLO Sjælland og Region Sjælland har indgået tilbage i 2016, men som nu kan blive aktuel.

Aftalen handler om, at de privatpraktiserende læger i Region Sjælland skal færdigbehandle de patienter fra sygehusene, de kan blive nødt til at udskrive, så der er plads til coronapatienter.

Men i aftalen har PLO Sjælland fået forhandlet lægernes honorar op. Meget højt op.

Lægerne skal have hele 1.825 kr. i timen for at være en del af beredskabsplanen. Det kunne B.T. afsløre onsdag.

Og det er netop honoraret, der får Danske Regioner og Dansk Sygeplejeråd til at reagere:

Begge parter har meldt ud, at det handler om samfundssind, og at vi må løfte i flok og følge de nuværende overenskomster.

Først skrev Grete Christensen, formand for Dansk Sygeplejeråd, at hun undrer sig over lægernes honorar, mens alle andre i sundhedssektoren viser samfundssind

Mens alle andre i sundhedssektoren udviser samfundssind og holder sig til gældende overenskomster, vækker @regionsjaelland ‘s honoraraftale med praktiserende læger undren. Vi i @Sygeplejeraadet håber, @regionerne snarest tager en snak med Region Sj. #COVID19dk #samfundssind — Grete Christensen (@GreteGc) April 9, 2020

Det samme gælder Danske Regioner, der synes, at honoraret er helt ude af proportioner.

De har ligeledes give udtryk for deres undren på Twitter:

Vi er enige. Honoraret er ude af proportioner og stammer fra gammel beredskabsaftale. Der er ikke udbetalt noget, og vi forhandler pt. national aftale m. @Plolaeger. @BLibergren: ”Alle medarbejdere yder netop nu en kæmpe indsats. Der er brug for, at alle udviser samfundssind." https://t.co/ANbIJrfo4j — Danske Regioner (@regionerne) April 9, 2020

Formanden for Region Sjælland, Heino Knudsen, svarer nu på kritikken:

»Da jeg hørte om honoraret, synes jeg også, det var højt. Det skal evalueres efter coronatiden, men jeg kommer ikke til at afbryde aftalen,« siger Heino Knudsen.

TIP OS: Ved du noget, så kontakt B.T. på kale@bt.dk